  ИА «Удмуртия» Гужем шедьтэм пуштылӥсь арбериосты быдтон ужъёс кутскизы Удмуртиысь Пичи Пурга ёросысь Пугачёво черкогуртын. Иворъёсъя «Удмуртия» агентстволы со сярысь вераз «Пугачёвское» муниципал кылдытэтлэн тӧроез Эдуард Султанов. Солэн верамезъя, Россиысь обороная министерстволэн 102-тӥ арсеналэзлэн складысьтыз пуштылӥсь тӥрлыкъёсты быдтон ужъёс витетӥ арзэ мыно ни. Гужем ӧнерчиос котырез чаклало но пуштӥсь арбериосты бичало. Тылпу потон вакыт йылпумъяськем бере соосты быдтон ужъёс борды кутско. Ужъёс матысь улон юртлэсь ӧжытсэ одӥг но ӝыны иськемлы палэнысь кык интыосын нуиськозы. «Калык пуштэм кураосты кылыны быгатоз, но со нокыӵе кышкытлык уз вайы», - пусйиз Султанов. Пуштӥсь арбериосты быдтон ужъёсты 9 час 30 минутысен но 16 час 30 минутысен кутскылыны чакламын. Со азьын сирена но куараен ивортон лэземын луозы. Муниципал кылдытэтлэн тӧроез пусйиз, нуналаз быдэн 100 пуштӥсь арбериез быдтыны чакламын шуыса. Ужъёс вуоно арын оштолэзе йылпумъяськозы, соку нош ик тылпу потонэн кышкытлыко вакыт ялэмын луоз. Тодады вайытом, Пугачёвоысь ожгар арсеналын бадӟым тылпу потӥз 2011-тӥ арын 2-тӥысен 3-тӥ инвожое потон уе. Отын одӥг адями быриз. Пичи Пурга ёросысь матысь гуртъёсысь 30 сюрс пала калык кышкытлыктэм интыосы келямын вал. Складъёсысь арбериослэн пуштылэмзы 32 гуртъёсысь 3 сюрс пала юртъёсты изъянтӥзы. Пуштымтэ боеприпасъёсты матысь интыосын али ке но шедьтыло на.  Тегъёс: Мерлык Шимучыръёс Удмуртия ПичиПурга Пугачёво  